DOI: 10.14457/tu.the.2020.947
title: กลยุทธ์และกระบวนการสร้างเนื้อหาภาพข่าวบนเฟซบุ๊กแฟนเพจ THE STANDARD

description: การศึกษาเรื่อง “กลยุทธ์และกระบวนการสร้างเนื้อหาภาพข่าวบนเฟซบุ๊กแฟนเพจ THE STANDARD” มีวัตถุประสงค์เพื่อศึกษากลยุทธ์การสร้างเนื้อหาภาพข่าว และศึกษากระบวนการผลิตเนื้อหาภาพข่าวและการนำเสนอบนเฟซบุ๊กแฟนเพจ THE STANDARD โดยใช้วิธีการวิจัยเชิงคุณภาพ (Qualitative Research) ด้วยวิธีการสัมภาษณ์เชิงลึก (In-Depth Interview) ผู้ให้ข้อมูลหลักประกอบด้วย บรรณาธิการข่าว ผู้สื่อข่าว (Content Creator) และช่างภาพข่าว กองบรรณาธิการข่าวสำนักข่าวออนไลน์ THE STANDARD รวมทั้งหมด 3 คนการศึกษาพบว่า สำนักข่าว THE STANDARD มีสโลแกนว่า “Stand Up for The People” เป็นแก่นในการทำงาน กล่าวคือสิ่งที่สำนักข่าวทำจะต้องมีจุดยืนเคียงข้างประชาชน โดยกลยุทธ์การสร้างเนื้อหาภาพข่าวบนเฟซบุ๊กแฟนเพจ สรุปได้ดังนี้ 1. การเล่าเรื่องด้วยภาพและข่าว คือ ภาพข่าวในแบบภาพชุดประกอบกับเนื้อข่าว (Text) นำเสนอควบคู่กันทำให้การเล่าเรื่องสมบูรณ์รอบด้านมากขึ้น เนื่องจากภาพชุดทำให้ผู้อ่านได้เห็นในหลายๆ มุม จุดเด่นของภาพข่าวประกอบด้วย 1) มุมมองภาพ ที่ส่งผลกระทบต่อคนดูโดยเฉพาะอารมณ์ ความรู้สึก เรื่องราวในเหตุการณ์ที่สามารถสื่อไปถึงผู้อ่าน 2) ทักษะของช่างภาพ คือการวางแผนการเดินทาง และการช่างสังเกตมองเห็นสิ่งที่คนอื่นไม่เห็น มีส่วนอย่างมากถึงร้อยละ 90 ต่อการที่จะได้ภาพที่ดีในสนามข่าว 2. การนำเสนอเนื้อหาบนฐานของสื่อออนไลน์ ที่ผู้อ่านเป็นผู้กำหนดทิศทาง (Reader Driven) กล่าวคือหลักในการเลือกเรื่องมานำเสนอจะคำนึง 1) เรื่องที่คนทั่วไปสนใจ ผู้อ่านน่าจะอยากรู้และเป็นประโยชน์ต่อการใช้ชีวิต 2) การยึดผู้อ่านเป็นศูนย์กลาง หรือ Customer-Centric คือ การให้ความสำคัญกับผู้อ่านและหาทางตอบสนองความต้องการของผู้อ่าน ให้ผู้อ่านได้รับความสะดวก โดยเขียนข่าวให้เข้าใจง่ายเพื่อให้เสพข่าวได้ง่ายที่สุด ส่วนปริมาณของเนื้อหาภาพข่าวที่จะนำเสนอในแต่ละวัน ขึ้นอยู่กับประเด็นข่าวที่ต้องการหรือควรนำเสนอ และสภาพความเป็นจริงในสนามข่าวที่เอื้อต่อการได้หรือไม่ได้ภาพที่ดี3. ระบบและรูปแบบการทำงานของกองบรรณาธิการ วิธีการทำงานในอุดมคติ คือ ในการลงพื้นที่ทำข่าวแต่ละงาน ผู้สื่อข่าวและช่างภาพลงพื้นที่ด้วยกัน งานด้านภาพข่าว มอบหมายให้เป็นหน้าที่หลักของ “บรรณาธิการภาพ” ทั้งการแบ่งงานให้ช่างภาพข่าวในทีม การดูแลปรับแต่งความสวยงามหรือมุมมองของภาพ และการเลือกภาพไปใช้สื่อข่าว ขณะที่กองบรรณาธิการได้ออกแบบระบบการทำงานในสถานการณ์พิเศษที่ต้องรายงานข่าวเพื่อให้ทันต่อสถานการณ์ โดยจะเปลี่ยนรูปแบบมาใช้การตั้ง War Room เพื่อให้ทุกฝ่ายทำงานพร้อมกันเพื่อลัดกระบวนการทำงานสำหรับกระบวนการผลิตเนื้อหาภาพข่าวและการนำเสนอบนเฟซบุ๊กแฟนเพจ THE STANDARD มีกระบวนการหลัก 3 ขั้นตอน ได้แก่ ขั้นตอนการเตรียมการ ขั้นตอนการลงพื้นที่ทำข่าว และขั้นตอนการเรียบเรียงเนื้อหาและนำเสนอ ทั้งนี้แบ่งเป็น 2 ส่วน ประกอบด้วย ส่วนเนื้อหาข่าว ผู้รับผิดชอบคือผู้สื่อข่าว ทำหน้าที่เสาะแสวงหาข่าว เขียนข่าว ซึ่งอาจใช้ลีลาภาษาเฉพาะตัวของตัวเองได้ และเรียบเรียงให้เป็นเนื้อหาที่สอดคล้องภาพข่าวในรูปแบบภาพชุด การประมวลภาพและเรียงลำดับภาพ มีการดูภาพร่วมกันกับช่างภาพข่าวเพื่อให้การทำงานมีความสอดคล้องมากขึ้น ผู้สื่อข่าวยังมีบทบาทหน้าที่หลักในกองบรรณาธิการในการรายงานข่าวในสถานการณ์ข่าวด่วนพิเศษขณะที่ส่วนภาพข่าว ผู้รับผิดชอบคือช่างภาพข่าว ทำหน้าที่ทั้งเสาะแสวงหาข่าว คิดประเด็นขึ้นเอง และการใช้ประสบการณ์หรือทักษะส่วนตัวในการได้ภาพข่าวโดดเด่นในบางสถานการณ์ การลงพื้นที่ทำข่าวช่างภาพข่าวต้องเตรียมพร้อมด้านร่างกาย อุปกรณ์ และไปถึงสนามข่าวก่อนเวลาเสมอ การถ่ายภาพข่าวที่ดีต้องถ่ายภาพเหตุการณ์ให้ครบถ้วน ถ่ายด้วยระยะภาพที่หลากหลาย ภาพข่าวที่เลือกนำมาใช้ต้องสามารถเพิ่มคุณค่าให้กับข่าวนั้น ช่างภาพข่าวคัดเลือกภาพแบบ 2 ลำดับชั้น คือ เลือกจากช็อตทั้งหมดที่ถ่ายให้เหลือประมาณ 30 ภาพ และเลือกอีกครั้งเหลือตั้งแต่ 4 – 15 ภาพ นำมาเรียบเรียงเป็นภาพชุดโดยใช้หลักการเล่าเรื่องด้วยภาพเพื่อนำเสนอเป็นเนื้อหาภาพข่าว โปรแกรมที่ใช้จัดการไฟล์ภาพ ใช้ Adobe Photoshop และ Adobe Bridge การส่งภาพเข้ากองบรรณาธิการใช้ระบบ Google Drive